**Balatonmáriafürdő Község Önkormányzata Képviselő-testületének**

**.../2022.(...) önkormányzati rendelete**

**az útépítési együttműködésről**

Balatonmáriafürdő Község Önkormányzat Képviselő-testülete az Alaptörvény 32. cikk (1) bekezdés a) pontjában és a (2) bekezdésében biztosított jogalkotó hatáskörében eljárva, a közúti közlekedésről szóló 1988. évi I. törvény 31. §-ában kapott felhatalmazás alapján, a Magyarország helyi önkormányzatairól szóló 2011. évi CLXXXIX. tv. 13. § (1) bekezdés 2. pontja szerinti feladatkörében eljárva a következőket rendeli el:

**Általános rendelkezések**

**1. §**

(1) A rendelet területi hatálya az önkormányzat tulajdonát képező Balatonmáriafürdő Akácfa és Árvácska közútjaira terjed ki.

(2) A rendelet tárgyi hatálya az alapvetően helyi lakossági érdeket szolgáló belterületi közút építésére, felújítására - különösen földút szilárd burkolattal való ellátására, szilárd burkolattal ellátott rossz minőségű utak felújítására, korszerűsítésére - terjed ki.

(3) A rendelet személyi hatálya Balatonmáriafürdő Község Önkormányzatra (továbbiakban: önkormányzat) és azon természetes és jogi személyekre terjed ki, akik a (1) bekezdés szerinti területen a közúti közlekedésről szóló 1988. évi I. törvény 47. § 15. pontja szerint az útépítési érdekeltségi hozzájárulás szempontjából a közút használatában érdekeltnek minősülnek.

(4) A rendelet hatálya nem terjed ki az épített környezet alakításáról és védelméről szóló 1997. évi LXXVIII. törvény 28. § (1) bekezdése szerinti területeken megvalósított, illetve megvalósítandó beruházásokra.

**A rendelet célja**

**2. §**

(1) A rendelet célja, hogy Balatonmáriafürdő Akácfa és Árvácska közutaknak - Balatonkeresztúr község önkormányzatával közigazgatásilag határos - a felújítását, korszerűsítésének pénzügyi alapját megteremtse.

(2) Az (1) bekezdésben megfogalmazott cél megvalósításához az önkormányzat útépítési együttműködés keretében a rendelet előírásai szerint biztosít lehetőséget az érdekelteknek.

**Útépítési együttműködési megállapodás**

**3. §**

(1) Az útépítési együttműködés akkor jön létre, ha a rendelet 2. §-a szerinti célra a közút használatában érdekelt természetes és jogi személyek az e rendelet 1. melléklete szerinti „Útépítési együttműködési megállapodást” megkötik, és az aláírástól számított 30 napon belül az útépítési érdekeltségi hozzájárulást befizetik. A megállapodásban minden érdekelt szerződő félként vesz részt.

(2) Az útépítési együttműködési megállapodást a rendelet 1. melléklete szerinti "Útépítési együttműködési megállapodás" szerződésminta alkalmazásával kell megkötni.

(3) Az egy ingatlanra jutó érdekeltségi hozzájárulás összege a beruházási költség 50 %-a.

(4) Az útépítési együttműködési megállapodásban a hozzájárulás összegét önálló helyrajzi számmal rendelkező ingatlanonként kell számításba venni és így is kell előírni az általános közigazgatási rendtartásról szóló 2016. évi CL. törvény szabályai szerint. A hozzájárulás megfizetésére az érintett ingatlan tulajdonosa az érdekeltségi egységben fennálló tulajdoni hányada után köteles/ vagy egyetemlegesség

**Útépítési érdekeltségi hozzájárulás fizetésére kötelezés**

**4. §**

(1) Ha az útépítési együttműködésben az érdekeltek több mint kétharmada részt vesz, az abban részt nem vevő, de a közút használatában érdekelt természetes és jogi személyek a résztvevők által vállalt anyagi hozzájárulásának mértékéig kötelesek az útépítési érdekeltségi hozzájárulás megfizetésére.

(2) A hozzájárulás kivetésére kizárólag a megvalósult beruházás üzembe helyezését követően kerülhet sor.

(3) A hozzájárulás megfizetése alól felmentés nem adható.

(4) A hozzájárulás megfizetésére az érintett ingatlan tulajdonosa az érdekeltségi egységben fennálló tulajdoni hányada után köteles.

(5) A hozzájárulás összegét a határozat jogerőre emelkedését követő hatvan napon belül, egy összegben kell megfizetni a határozatban megjelölt önkormányzati számlára.

(6) Az útépítési érdekeltségi hozzájárulás megfizetése alól felmentés nem adható.

(7) A kötelezett természetes személy részére a hozzájárulás megfizetésére nyitva álló időtartamon belül benyújtott indokolt kérelmére a polgármester legfeljebb 24 hónap időtartamra kamatmentes részletfizetést engedélyezhet.

(8) Ha az érintett ingatlan tulajdonosa az ingatlant a hozzájárulás teljes megfizetése előtt kívánja elidegeníteni, úgy a még fennálló hátralék az elidegenítéssel egyidejűleg egy összegben válik esedékessé.

**Az útépítési együttműködés szervezése**

**5. §**

(1) Az együttműködés az útépítésben érintett utca érintett ingatlantulajdonosainak 2/3-ának írásbeli kezdeményezésére indul. A kezdeményezést a polgármesterhez címezve kell igazolható módon megküldeni.

(2) Az önkormányzat tárgyévi közútfejlesztési programjához kapcsolódóan, amennyiben ennek a jogi és a műszaki és pénzügyi feltételei adottak, a képviselő-testület felhatalmazása alapján a polgármester 30 napon belül írásban felhívja az érdekelteket az útépítési együttműködésre az alábbiak szerint:

*a)* tájékoztatás az útépítési munkákról;

*b)* tájékoztatás az útépítési munka költségeiről,

*c)* az egy ingatlanra, mint érdekeltre jutó beruházási költség;

*d)* nyilatkozattételre felhívás arról, hogy az egy ingatlanra jutó beruházási költséget az érdekelt vállalja-e, a nyilatkozattételre rendelkezésre álló jogvesztő határidő naptár szerinti megjelölése,

*e)* tájékoztatás az együttműködési megállapodás megkötésének helyéről, idejéről, a hozzájárulás befizetésének módjáról.

(3) Az útépítés pénzügyi feltételei akkor tekinthetőek biztosítottnak, ha az (1) bekezdés szerinti felhívásra a közút használatában érdekeltek több mint kétharmada a rendelkezésre álló jogvesztő határidőben az útépítési együttműködési megállapodást aláírta, majd az aláírástól számított 30 napon belül az útépítési együttműködési megállapodás szerinti útépítési érdekeltségi hozzájárulást megfizette.

**Az útépítési hozzájárulás megfizetése, kezelése, elszámolása**

**6. §**

(1) Az útépítési hozzájárulást - a 4. § (2) bekezdésben foglaltak kivételével - egy összegben, az önkormányzat által megadott számlára kell befizetni. Az útépítési érdekeltségi hozzájárulás cél szerinti felhasználásáért az önkormányzat felelősséget vállal.

(2) A pénzfelhasználásról az önkormányzat képviseletében a polgármester tájékoztatja az útépítési érdekeltségi hozzájárulás fizetésével érintett ingatlantulajdonosokat. A tájékoztatás tartalmazza az útépítési érdekeltségi hozzájárulással finanszírozott munkák tényleges bekerülési költségét, a műszaki átadás- átvétel időpontját, annak lényeges megállapításait.

(3) Amennyiben az útépítési érdekeltségi hozzájárulással megvalósítandó munkák meghiúsulnak, az útépítési érdekeltségi hozzájárulást vissza kell fizetni.

(4) A képviselő-testület a rendelet 1. § (2) bekezdése szerinti beruházást a pénzügyi fedezet rendelkezésre állásáig elhalaszthatja, ha az útépítési együttműködési megállapodás a rendelet 3. §-ában foglaltak nem teljesülése miatt nem lép hatályba.

**7. §**

A rendeletben foglaltak megvalósulásának feltétele, hogy Balatonkeresztúr közigazgatási területén az Akácfa és Árvácska utcában is teljesülnek az együttműködés e rendelet szerinti feltételei.

**Eljárási rendelkezések**

**8. §**

A képviselő-testület elrendeli, hogy az eljárásra az általános közigazgatási rendtartásról szóló 2016. évi CL. törvény rendelkezéseit kell megfelelően alkalmazni.

**9. §**

A képviselő-testület felhatalmazza a polgármestert, hogy e rendeletben foglaltak szerint átruházott hatáskörben döntsön.

**Értelmező rendelkezések**

**10. §**

E rendelet alkalmazásában:

*a)* *Út:* szilárd burkolatú helyi közút a járda és a kerékpárút kivételével, a hozzá kapcsolódó felszíni vagy felszín alatti csapadékvíz elvezető rendszerrel,

*b)* *Ingatlan*: az ingatlan-nyilvántartásban önálló helyrajzi számmal rendelkező beépített vagy beépíthető földrészlet, valamint az ingatlan-nyilvántartásról szóló 1997. évi CXLI. törvény 12. §-a szerinti önálló ingatlan vagy önálló helyrajzi számmal rendelkező földterület; társasházak esetében az ingatlan-nyilvántartásban külön tulajdoni albetéttel rendelkező bármely rendeltetési egység,

*c)* *Útépítés*: az ingatlanok megközelítését szolgáló útburkolat és járda építése közútként nyilvántartott területen - amely nem terjed ki az ingatlanok közúti csatlakozásának létesítésére - az utak építésének, forgalomba helyezésének és megszüntetésének engedélyezéséről szóló 93/2012. (V. 10.) Korm. rendelet és a közutak igazgatásáról szóló 19/1994. (V. 31.) KHVM rendelet előírásainak figyelembe vételével;

*d)* *Útépítés költségelemei:*

*da)* az engedélyezési eljárás során a kivitelezéssel érintett valamennyi közmű vonatkozásában felmerült tervezési és engedélyeztetési költség,

*db)* a kivitelezési munkák teljes költsége, beleértve a kivitelezéshez szükséges közterület bontási engedélyben, valamint tulajdonosi, közútkezelői hozzájárulásban előírt szintű és műszaki tartalmú helyreállításának költségét, továbbá a kivitelezéssel érintett valamennyi közmű vonatkozásában előírt munkák költségét,

*dc)* műszaki ellenőrzés díja,

*dd)* kivitelezés során felmerülő tervezői művezetés és közmű szakfelügyelet költsége,

*de)* az üzembe helyezés költségei,

*df)* a vissza nem igényelhető általános forgalmi adó összege.

*e)* *Útépítési érdekeltségi hozzájárulás szempontjából a közút használatában érdekelt ingatlan*: a közúti közlekedésről szóló 1988. évi I. törvény 47. § 15. pontja szerinti meghatározás. érintett ingatlan: az az ingatlan, amely határos a megépülő úttal és arról az ingatlanra a közútkezelő nyilatkozata szerint kapubejáró (útcsatlakozás) létesíthető,

*f)* *Érintett ingatlan tulajdonosa:* az együttműködési megállapodás megkötésének napján vagy az útépítési érdekeltségi hozzájárulás fizetési kötelezettséget előíró határozat meghozatalának időpontjában, a fizetési kötelezettség fennállásának időtartama alatt az érintett ingatlan ingatlan-nyilvántartás szerinti tulajdonosa,

*g)* Az e) pontban foglaltaktól eltérően az útépítési beruházás szempontjából nem minősül érintettnek az az ingatlan, amely két vagy több oldalról minősül érintett ingatlannak, és más – korábbi vagy egyidőben történő – önkormányzati útépítési beruházással kapcsolatban az útépítési hozzájárulás vagy a lakossági kezdeményezésre megvalósuló útépítéssel kapcsolatban az útépítési érdekeltségi hozzájárulás teljes összege megfizetésre került.

**11. §**

Ez a rendelet 2022. december 1-jén lép hatályba.

Galácz György Mestyán Valéria

polgármester címzetes főjegyző

Rendelet kihirdetve: 2022. november …-én.

Mestyán Valéria

címzetes főjegyző

*1. melléklet*

**Útépítési együttműködési megállapodás**

amely létrejött az alább megnevezett szerződő felek között a következőkben meghatározott feltételekkel:

1. Szerződő felek:

egyrészről **Balatonmáriafürdő Község Önkormányzat** (székhely: 8647 Balatonmáriafürdő Gróf Széchényi Imre tér 9. törzskönyvi azonosító száma: 397395, adószám: 15397397-2-14, képviselője: polgármester) a továbbiakban: **Önkormányzat**

másrészről: a Balatonmáriafürdő AKÁCFA / ÁRVÁCSKA[[1]](#footnote-1) nevű közút használatában érintett, aki az útépítési érdekeltségi hozzájárulás szempontjából közút használatában érdekeltnek minősül. Az érintett **ingatlan címe: 8647 Balatonmáriafürdő \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ utca \_\_\_\_\_\_\_\_\_\_\_\_szám** alatt elhelyezkedő,

**\_\_\_\_\_\_\_\_\_\_\_\_\_\_\_\_ helyrajzi számú ingatlan.**

|  |  |
| --- | --- |
| Név: |  |
| Születési név: |  |
| Születési hely, idő: |  |
| Anyja neve: |  |
| Adóazonosító jele: |  |
| Lakcím: |  |
| Levelezési cím: |  |
| Telefon: |  |
| e-mail: |  |
| Állampolgársága: |  |
| Ingatlanhasználat jogcíme: |  |
|  |  |

a továbbiakban: **Közút használatában érdekelt,** és a továbbiakban együttesen a felek.

1. **A szerződés tárgya:**

Az önkormányzat 20\_\_\_\_ évi közútfejlesztési programjának egyik elemét képező \_\_\_\_\_\_\_\_\_\_\_\_\_\_\_\_\_\_\_\_ utca építési beruházás megvalósításához kapcsolódó, a Közút használatában érdekeltek érdekeltségi hozzájárulásával, az önkormányzati forrásból megvalósuló építési beruházás műszaki tartalma:

1. Az útépítési együttműködés keretében megvalósuló útépítés szerződéskötés időpontjában ismert költségelemei:
2. **Az érdekeltségi hozzájárulás:**

Az egy ingatlanra jutó érdekeltségi hozzájárulás összege: \_\_\_\_\_\_\_\_\_\_\_\_\_\_\_\_\_\_ Ft

1. **A Felek jogai és kötelezettségei:**
   1. Közút használatában érdekeltek
2. 5.1.1. Közút használatában érdekeltek kötelesek az útépítési érdekeltségi hozzájárulást a megállapodás aláírásától számított 30 napon belül egy összegben készpénzben vagy az önkormányzat \_\_\_\_\_\_\_\_\_\_\_\_\_\_\_\_\_\_\_\_\_\_számlájára átutalással teljesíteni.

5.1.2. A Közút használatában érdekelteket egymás közötti viszonyukban egyetemleges felelősség nem terheli.

**5.2. Önkormányzat**

5.2.1. Az önkormányzat a megállapodás szerinti beruházás megvalósításától elállhat, ha annak pénzügyi fedezete azért nem áll rendelkezésre, mert az útépítési együttműködési megállapodást a közút használatában érdekelt természetes és jogi személyek több, mint kétharmada nem írta alá. Az elállás joga akkor is megilleti az önkormányzatot, ha az útépítési együttműködési megállapodást aláírta ugyan a közút használatában érdekeltek több mint kétharmada, de határidőben az útépítési érdekeltségi hozzájárulást az érintettek nem fizették meg.

5.2.3. Az önkormányzat az érdekeltek által befizetett hozzájárulást a hibátlan teljesítés feltételével használja fel, azoknak a munkáknak a műszaki átadás-átvételét követően, amelyekhez az érdekelt ingatlantulajdonosok a hozzájárulást befizették.

5.2.3. Az útépítési érdekeltségi hozzájárulás pénzfelhasználásáról a műszaki átadás-átvételtől számított legkésőbb 30 napon belül az önkormányzat képviseletében a polgármester elszámol az érdekelt ingatlantulajdonosoknak. Az elszámolás tartalmazza az útépítési érdekeltségi hozzájárulással finanszírozott munkák teljesített bekerülési költségét, a műszaki átadás-átvétel lényeges megállapításait, és a beruházás – esetleges – pénzmaradványának elszámolását.

5.2.4. Amennyiben az érdekeltségi hozzájárulással megvalósítandó munkák meghiúsulnak, az érdekeltségi hozzájárulást minden befizető érdekeltnek vissza kell fizetni.

5.2.5. Az önkormányzat az útépítési munkákat lebonyolítja, ide értve az előkészítést és a szükséges engedélyek beszerzését, a kivitelezési szerződéskötést, a műszaki teljesítés ellenőrzését, a műszaki átadás-átvételt, a használatbavételt, a forgalomba helyezést és a garanciális jogok érvényesítését is.

1. **A szerződés megszűnése:**

A jelen megállapodás megszűnik a 2. pontban megjelölt célkitűzés megvalósulásával és az 5.2.3. pontban foglaltak végrehajtásával, továbbá ha a közút használatában érdekelt a hozzájárulás összegét maradéktalanul megfizette.

1. **Hatálybalépés:**

A megállapodás a felek között akkor lép hatályba, ha a megállapodást a 4. pontban megjelölt számú, közút használatában érdekeltek több mint kétharmada aláírta, és az útépítési érdekeltségi hozzájárulást – vagy külön kérelemre engedélyezett részlet esetén első részletet – készpénzben vagy átutalással az önkormányzat \_\_\_\_\_\_\_\_\_\_\_\_\_\_\_\_\_\_\_számlájára az érintettek a megállapodás aláírásától számított 30 napon belül egy összegben befizette.

Felek a jelen útépítési együttműködési megállapodást, mint közös akaratukkal egyezőt írták alá.

Balatonmáriafürdő, 20 \_\_\_\_\_\_év \_\_\_\_\_\_\_\_\_\_\_\_\_\_\_\_\_\_hó \_\_\_\_\_nap

**Végső előterjesztői indklás**

Balatonkeresztúr-Balatonmáriafürdő Árvácska utca rossz állapota miatt több jelzés érkezett az önkormányzatokhoz az utóbbi időszakban. Az út kátyúzását mindkét önkormányzat elvégezte az elmúlt években, de ennek ellenére jelentős kikopások, kátyúk keletkeznek újra és újra.

Balatonkeresztúr esetében a község egész területére, míg Balatonmáriafürdő település tekintetében csak a közös utcákra (Akácfa, Árvácska) vonatkozna a rendelet hatálya.

A rendelet célja, hogy az önkormányzat költségvetési saját forrás vagy pályázati lehetőséggel a helyi közúthálózatot megfelelő minőségben, közlekedésre alkalmas, biztonságos állapotba hozza, tartsa fenn. A lakossági hozzájárulás együttműködés keretében egy lehetőség arra, hogy közös összefogással egy-egy utca megújuljon.

1. Megfelelő közút neve értelem szerűen [↑](#footnote-ref-1)