# ELŐTERJESZTÉS

****

**BALATONMÁRIAFÜRDŐ KÖZSÉG**

**ÖNKORMÁNYZAT**

## **KÉPVISELŐ-TESTÜLETÉNEK**

2022. NOVEMBER 9-EI NYILVÁNOS ÜLÉSÉRE

**TÁRGY:**

**Útépítési együttműködésről**

**önkormányzati rendelet**

**ELŐADÓ:**

**MESTYÁN VALÉRIA**

**CÍMZETES FŐJEGYZŐ**

**Készült:** Balatonmáriafürdő Község Önkormányzati Képviselő-testületének 2022. november 9-ei nyilvános testületi ülésére

**Tárgy:** Útépítési együttműködésről önkormányzati rendelet

**Tisztelt Képviselő-testület!**

A rendelet megalkotásának az aktualitását az adja, hogy a Balatonkeresztúr-Balatonmáriafürdő Árvácska utca rossz állapota miatt több jelzés érkezett az önkormányzatokhoz az utóbbi időszakban. Az út kátyúzását mindkét önkormányzat elvégezte az elmúlt években, de ennek ellenére jelentős kikopások, kátyúk keletkeznek újra és újra.

Az út állapotát csak megfelelő előkészítő munkával, és kopóminőségű aszfaltfelülettel lehet minőségében javítani. Az érintett tulajdonosok közül többen jelezték, hogy akár anyagi hozzájárulást is vállalnának.

Az együttműködésről szóló rendelet-tervezet elveiben a polgármesterek egyeztettek. Ez alapján készült mindkét településre önkormányzati rendelet-tervezet.

Balatonkeresztúr esetében a község egész területére, míg Balatonmáriafürdő település tekintetében csak a közös utcákra (Akácfa, Árvácska) vonatkozna a rendelet hatálya.

A rendelet-tervezet megvitatását kérem a T. Képviselő-testülettől.

Rövid jogszabályi áttekintés:

A releváns jogszabályi környezetet figyelembe véve két törvény is rendelkezik az útépítési hozzájárulás helyi szabályozásának módjáról.

# Az épített környezet alakításáról és védelméről szóló 1997. évi LXXVIII. törvény (továbbiakban: Étv.) 28. §-a az útépítési hozzájárulásról az alábbiak szerint rendelkezik:

**28. §** (1) A helyi építési szabályzatban a területre előírt kiszolgáló utakat és a közműveket az újonnan beépítésre szánt, illetve a rehabilitációra kijelölt területeken legkésőbb az általuk kiszolgált építmények használatbavételéig meg kell valósítani. E kötelezettség teljesítése, ha jogszabály vagy megállapodás arra mást nem kötelez, a települési – a fővárosban megosztott feladatkörüknek megfelelően a fővárosi, illetve a fővárosi kerületi – önkormányzat feladata.

(2) Ha a kiszolgáló utat, illetőleg közművet a települési önkormányzat valósította meg, annak költségét részben vagy egészben az érintett ingatlanok tulajdonosaira átháríthatja. A hozzájárulás mértékéről és a megfizetés módjáról a települési önkormányzat képviselő-testülete hatósági határozatban dönt. Az útépítési és közművesítési hozzájárulás nem róható ki, ha az út- és közműépítéshez szükséges terület kialakítása érdekében korábban lejegyzett telekrészért járó kártalanítás összegének megállapítása során az út és a közmű megépítéséből eredő értéknövekedést figyelembe vették.

Az Étv. 2009. szeptember 30-ig hatályos állapota szerint a települési önkormányzat valóban rendeletet alkothatott az útépítési hozzájárulás lakosság általi megfizettetésére, azonban a jogszabály 2009. október 1-jét követően erre egyedi hatósági határozati formában ad lehetőséget.

A közúti közlekedésről szóló 1988. évi I. törvény (továbbiakban) Kkt.)   31. § -a az alábbiak szerint szabályozza a kérdést:

**31. §** (1) A közút használatában érdekelt természetes és jogi személyek, valamint a helyi önkormányzat az alapvetően helyi lakossági érdeket szolgáló közút építésére (földút szilárd burkolattal való ellátására) együttműködhetnek. Az együttműködés (a továbbiakban: útépítési együttműködés) formáját a résztvevők maguk határozzák meg.

(2) A helyi önkormányzat – ha az útépítési együttműködésben az érdekeltek több mint kétharmada részt vesz – az abban részt nem vevő, de a közút használatában érdekelt természetes és jogi személyt a résztvevők által vállalt anyagi hozzájárulás mértékéig – **a rendeletében meghatározott módon – útépítési érdekeltségi hozzájárulás fizetésére kötelezheti.**

A két törvény szabályozásában mutatkozó ellentmondás feloldása – a szövegkörnyezetből következtethetően – a szabályozandó „élethelyzet” különbözőségében áll.

Az Étv.-ben a jogalkotó az útépítési hozzájárulást (a közművesítési hozzájárulással együtt) a településrendezési feladatok megvalósítását biztosító sajátos jogintézményként nevezi meg, és arról az újonnan beépítésre szánt területekhez kapcsolódó, azokkal együttesen kialakítandó kiszolgáló utak vonatkozásában rendelkezik.

**A Kkt. szabályozása inkább a településen belterületi közút építését vagy már meglévő földút szilárd burkolattal való ellátását érinti, amelyet az érdekelt lakosság jellemzően az önkormányzattal együttműködve valósít meg.**

**Figyelemmel arra, hogy a képviselő-testület mely szituációban kíván útépítés finanszírozása kapcsán hozzájárulási kötelezettséget előírni a lakosság részére, úgy célszerű a helyi szabályozást összhangba hozni a magasabb szintű mögöttes normatív rendelkezésekkel. E szerint a képviselő-testületnek az Étv. szerinti útépítési hozzájárulásról egyedi hatósági határozatban kell dönteni, a Kkt.-ben meghatározott útépítési érdekeltségi hozzájárulás vonatkozásában pedig lehetőség van a rendeleti szabályozásra, úgy, hogy a tényleges kirovás majd egyedi határozat formájában történik.**

## **Törvény által a települési önkormányzat képviselő-testületének hatáskörébe utalt hatósági ügyben pedig az általános közigazgatási rendtartásról szóló** 2016. évi CL. törvény (továbbiakban: **Ákr.)**

Az **útépítési hozzájárulás költségáthárítást** célzó fizetési kötelezettség, azaz közteher-fajta.

Az **útépítési érdekeltségi hozzájárulás viszont az ingatlantulajdon alapján érdekeltek megállapodásán** alapszik, amit csak kiegészít a közigazgatási kötelezés eleme az érdekeltségi egység érdekében, az érintettség alapján a hasznokat élvező, de döntési szempontból kisebbségi tulajdonosok tekintetében.

**Előzetes hatásvizsgálat**

*A jogalkotásról* szóló 2010. évi CXXX. törvény 17. §-a alapján, az előzetes hatásvizsgálattal a jogszabály előkészítője felméri a szabályozás várható következményeit. Önkormányzati rendelet esetén a helyi önkormányzat képviselő-testületét az előzetes hatásvizsgálat eredményéről tájékoztatni kell. Ugyanezen törvény 17. § (2) bekezdése értelmében, a hatásvizsgálat során vizsgálni kell

*a)* a tervezett jogszabály valamennyi jelentősnek ítélt hatását, különösen

*aa)* társadalmi, gazdasági, költségvetési hatásait,

*ab)* környezeti és egészségi következményeit,

*ac)* adminisztratív terheket befolyásoló hatásait, valamint

*b)* a jogszabály megalkotásának szükségességét, a jogalkotás elmaradásának várható következményeit, és

*c)* a jogszabály alkalmazásához szükséges személyi, szervezeti, tárgyi és pénzügyi feltételeket.

**A tervezett jogszabály várható következményei, különösen**

1. **A rendeletalkotás társadalmi, gazdasági, költségvetési hatásai:**

**A rendelet-tervezet megteremti annak helyi kereteit, hogy a helyi közutak fejlesztésének forrásait megteremtse. Az utca közösségének anyagi hozzájárulásával az önkormányzat saját forrás, akár pályázati lehetőséggel képes a jelenlegi gazdasági helyzetben a települések közös közigazgatási határán levő útfelület felújítására.**

1. **környezeti következményei:** A megújuló útfelület az utcaképet javítja, a biztonságos közlekedést szolgálja.
2. **egészségi következményei:** Nincs
3. **adminisztratív terheket befolyásoló hatásai:** A rendelet végrehajtása során az érintett utca szakaszán élők írásos megkeresése, költségbecslés készítés, visszajelzések kezelése.

**Eredményesség esetén együttműködési megállapodás megkötése, befizetések nyomonkövetése, a beruházás megvalósítása.**

1. **megalkotásának szükségessége, a jogalkotás elmaradásának várható következményei: A jogi háttér megteremtése, amennyiben a lakossági kezdeményezéssel forrás teremthető a beruházáshoz.**
2. **VI. alkalmazásához szükséges személyi, szervezeti, tárgyi és pénzügyi feltételek:** A rendelet végrehajtásához szükséges erőforrások rendelkezésre állnak, pótlólagos személyi, szervezeti, tárgyi és pénzügyi forrásokat nem követel meg.

Balatonmáriafürdő, 2022. 10. 13.

Mestyán Valéria sk.

címzetes főjegyző