# ELŐTERJESZTÉS

**BALATONMÁRIAFÜRDŐ KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

****

2022. NOVEMBER 9-EI

NYILVÁNOS TESTÜLETI ÜLÉSÉRE

**TÁRGY:**

**HELYI ESÉLYEGYENLŐSÉGI PROGRAM**

**MÁSODIK KÉTÉVES**

**FELÜLVIZSGÁLATA**

**ELŐADÓ:**

**GALÁCZ GYÖRGY**

**POLGÁRMESTER**

**Előterjesztés**

**Készült:** Balatonmáriafürdő Község Önkormányzat Képviselő-testületének 2022. november 9-ei nyilvános testületi ülésére

**Tárgy:** Helyi Esélyegyenlőségi Program második kétéves felülvizsgálata

**Tisztelt Képviselő-testület!**

*Az egyenlő bánásmódról és az esélyegyenlőség előmozdításáról szóló 2003. évi CXXV. törvény* (a továbbiakban: Ebktv.) 31. § (1) bekezdése értelmében a települési önkormányzat ötévente öt évre szóló helyi esélyegyenlőségi programot (a továbbiakban: HEP) fogad el.

Az Ebktv. 31. § (4) bekezdése szerint a helyi esélyegyenlőségi program időarányos megvalósulását, illetve a (2) bekezdésben meghatározott helyzet esetleges megváltozását kétévente át kell tekinteni, az áttekintés alapján, szükség esetén a helyi esélyegyenlőségi programot felül kell vizsgálni, illetve a helyzetelemzést és az intézkedési tervet (a továbbiakban: HEP IT) az új helyzetnek megfelelően kell módosítani.

*A helyi esélyegyenlőségi programok elkészítésének szabályairól és az esélyegyenlőségi mentorokról szóló 321/2011.(XII.27.) Korm.rendelet* 6. §-a értelmében a felülvizsgálatnak a következőkre kell kiterjednie:

* a helyzetelemzés helytállóságára;
* a lejárt határidejű intézkedések teljesülésére és eredményeinek felmérésére.

Ha a felülvizsgálat alapján szükséges, a települési önkormányzat:

* módosítja a helyi esélyegyenlőségi programot, vagy
* új helyi esélyegyenlőségi programot fogad el.

A felülvizsgálatot a Társadalmi Esélyteremtési Főigazgatóság (a továbbiakban: TEF) által működtetett esélyegyenlőségi mentorhálózat munkatársai segítik. A TEF mentorhálózat munkatársával a kapcsolatfelvétel és az egyeztetés megtörtént.

Balatonmáriafürdő Község Önkormányzati Képviselő-testülete a 166/2018.(XI.13.) számú képviselő-testületi határozatával fogadta el a 2018-2023. évekre vonatkozó Helyi Esélyegyenlőségi Programot. 2020. évben a képviselő-testület az első kétéves felülvizsgálatot elvégezte és a 27/2020. (XII.2.) polgármesteri határozatával módosította a HEP-et.

A két felülvizsgálat közötti időszakban, 2021. július 1-től jogszabályváltozás történt, ugyanis *a helyi esélyegyenlőségi program elkészítésének részletes szabályairól szóló 2/2012.(VI.5.) EMMI rendelet* hatályon kívül helyezésre került, egyúttal a Belügyminisztérium módszertani útmutatót készített *„a helyi esélyegyenlőségi programok elkészítésének szempontjaihoz és a program felülvizsgálatához”*.

Mivel a módszertani útmutató alkalmazását előíró jogszabályi rendelkezések 2021. július 1-től hatályosak, ezért alkalmazni az ezen időponttól esedékes HEP áttekintés és felülvizsgálat, illetve új HEP elkészítésekor szükséges.

A HEP-ben foglaltak végrehajtásának ellenőrzése, továbbá a felülvizsgálata céljából a helyi esélyegyenlőségi fórumot 2022. október 18-án összehívtuk.

A HEP fórum feladatai az alábbiak:

- a helyi esélyegyenlőségi program intézkedési terve (HEP IT) megvalósulásának figyelemmel kísérése, a kötelezettségek teljesítésének nyomon követése, dokumentálása,

- annak megvitatása, hogy a megelőző időszakban végrehajtott intézkedések elősegítették-e a kitűzött célok megvalósulását, és e tapasztalatok alapján szükséges-e új beavatkozások meghatározása,

- az esélyegyenlőséggel összefüggő problémák megbeszélése.

Mivel a 2018-2023. évekre elkészített HEP második kétéves időszaki felülvizsgálata 2022. év novemberében esedékes, az új ötéves időtartamra szóló HEP elkészítése pedig 2023. évben lenne aktuális, ezért a HEP fórum tagjainak egyöntetű döntése alapján és a TEF mentor javaslatát figyelembe véve, a felülvizsgálat helyett - a Belügyminisztérium módszertani útmutatója alapján - új HEP készült a 2023-2027. évekre vonatkozóan, a korábbi 2018-2023. évek közötti időszakra készített HEP pedig hatályát veszti.

Az Ebktv. 31 § (6) bekezdése értelmében a települési önkormányzat az államháztartás alrendszereiből, az európai uniós forrásokból, illetve a nemzetközi megállapodás alapján finanszírozott egyéb programokból származó, egyedi döntés alapján nyújtott, pályázati úton odaítélt támogatásban csak akkor részesülhet, ha az e törvény rendelkezéseinek megfelelő, hatályos helyi esélyegyenlőségi programmal rendelkezik.

Kérem a Tisztelt Képviselő-testületet, hogy az előterjesztést megtárgyalni és a határozati javaslatot elfogadni szíveskedjen.

Balatonmáriafürdő, 2022. november 7.

Galácz György sk.

polgármester

**Határozati javaslat:**

1. Balatonmáriafürdő Község Önkormányzat Képviselő-testülete az egyenlő bánásmódról és az esélyegyenlőség előmozdításáról szóló 2003. évi CXXV. törvény 31. § (4) bekezdésében foglaltak szerint Balatonmáriafürdő Község Önkormányzata 2023-2027. évekre vonatkozó Helyi Esélyegyenlőségi Programját elfogadja, ezzel egyidejűleg a 166/2018.(XI.13.) sz. határozatával elfogadott, Balatonmáriafürdő Község Önkormányzata 2018-2023. évekre szóló Helyi Esélyegyenlőségi Programját hatályon kívül helyezi.
2. Balatonmáriafürdő Község Önkormányzat Képviselő-testület felkéri a polgármestert, hogy az elfogadott HEP dokumentumot, valamint a hiteles határozatot a települési önkormányzat a helyben szokásos módon tegye közzé és küldje meg a TEF részére.

**Határidő:** a TEF részére határozati kivonat megküldése: 8 nap

**Felelős:** polgármester